**10/1/2010**

**Nr 2010 / 2**

**Nr 2/2010**

**Nye hjemmesider i september**En av grunnene til at det er lite nytt på hjemmesidene om dagen er at Norsk PEN lanserer nye hjemmesider medio september.  Arbeidet med omleggingen er omfattende og tidkrevende og har medført at de "gamle" sidene kun unntaksvis blir oppdatert.  De nye sidene vil få mer nyhetspreg og det vil bli enklere å finne fram.  Det arbeides også med egne sider for medlemmene, samt mulighet for blogging.

**Høstens arrangementer på Litteraturhuset**Et av resultatene av vinterens uformelle medlemsundersøkelse og PEN-styrets internseminar, er gjennomføringen av to årlige seminarrekker, høst og vinter/vår, på Litteraturhuset.  For å være mest mulig aktuell og fleksibel, både når det gjelder tematikk og innledere, har vi valgt å ikke låse oss til en fast dag, men planlegger å gjennomføre månedlige seminarer f.o.m. september til desember og tilsvarende i vårsemesteret.  
    Første arrangement finner sted i Amalie Skram torsdag 9. september kl 19.00 og har tittelen Tåler Gud kritikk? - om religion og ytringsfrihet.  I panelet deltar Henrik Syse, Usman Rana, Kjell Magne Bondevik og Bushra Ishaq.  Ordstyrer er Anders Heger.  
    23. oktober følger vi opp med et annet aktuelt tema fra norsk debatt.  Nærmere informasjon kommer på hjemmesidene.  15. november markeres Fengslede Forfatteres Dag med et større arrangement i forbindelse med at den internasjonale Writers in Prison Committee feirer 50 års virksomhet.  1. desember planlegges et seminar om medieytringer i en nynorskfri sone.

**Religious Defamation - seminar i Geneve**16. september er Norsk PEN deltager på et såkallt "side-event" i FN-bygningen i Geneve der menneskerettighetsrådet avholder sin høstsesjon.  Det er International PEN som står som vertskap for dette arrangementet som har tittelen "Faith and Free Speech: Defamation of Religions and Freedom of Expression" og er et samarbeid med Norsk og Amerikansk PEN, Index on Censorship, Article 19 og International Publishers Association.  Panelet inkluderer professor Tariq Ramadan, direktør i Article 19, Agnes Callamard og Budhy M. Rahman, en Islam-ekspert fra The Asia Foundation i Jakarta, Indonesia og debatten vil bli ledet av International PENs president, den kanadiske forfatteren John Ralston Saul.

**WiPC markerer 50 års arbeid**International PENs Writers in Prison Committee markerer i år 50 års virksomhet.  Komitéen ble etablert for å ta opp kampen for de mange kritiske røster som ble kneblet, truet eller fengslet over hele verden.  I jubileumsåret fokuserer International PEN på 50 tidligere fanger i kampanjen "Because Writers Speak Their Minds" (se <http://www.internationalpen.org.uk/>).  De nasjonale PEN-sentrene har i tillegg egne aktiviteter.  Norsk PEN har tatt initiativ til en "forfatterstafett" der 10 av våre medlemmer skriver brev til en fengslet kollega.  Disse blir å finne ukentlig i Aftenposten fra tidlig i september.  I tillegg har vi produsert 10 ulike T-skjorter der det fokuseres på navn, "forbrytelse" og straff til ti tidligere eller nåværende forfulgte forfattere. T-skjortene er sponset av bokhandlerkjeden Norli og vil bli delt ut til deltagende forfattere og debattanter på litteraturfestivalene i Stavanger og Molde og ellers være tilgjengelige på våre mange arrange-menter ut over høsten.  Med støtte fra forlagene Gyldendal, Aschehoug og Cappelendamm har vi også trykket opp en revidert utgave av komitéens håndbok, som er Norsk PENs gave til WiPC i jubileumsåret.

**Norsk PEN på litteraturfestivalene**I Molde vil vårt styremedlem Ann-Magrit Austenå lede debatten "Er ikke ordet nok?" - en samtale om "skriving og samtidsengasjement" med Henning Mankell, Kirsten Hammann, Kristian Lundberg og Edvard Hoem i panelet (lørdag 4. september).   På Kapittelfestivalen i Stavanger er "hukommelse" årets tema og WiPC-jubiléet markeres gjennom en samtale mellom PENs visepresident og tidligere WiPC-leder, forfatteren Moris Farhi og Stavangers første fribyforfatter Mansur Rajih som selv satt fengslet i 15 år i Jemen (torsdag 23. september).

**Den Europeiske Språkdagen 26. september**Norsk PEN er bidragsyter på denne markeringen med tittelen "Språk og fridom" som arrangeres av Bærum Mållag og går av stabelen på foajescenen i Bærum Kulturhus, Sandvika, søndag 26. september fra kl 18.00.  Tidligere fribyforfatter i Oslo, Soudabeh Alishahi, leser egne tekster og vårt tidligere styremedlem og leder for Komitéen for Fengslede Forfattere, Elisabet Middelthon, skal delta i debatten.

**Årets PEN-kongress i Tokyo**Årets samling av PEN-sentere fra hele verden, International PENs kongress, finner sted i Tokyo i slutten av september og har følgende tema: “The Environment and Literature – What can words do?”  Leder Anders Heger, leder for Komitéen for Fengslede Forfattere, Trine Kleven og generalsekretær Carl Morten Iversen deltar.  På denne kongressen vil Eugene Schoulgin gå av som "international scretary" og det knytter seg stor spenning til valget av hans etterfølger.  Norsk PEN arbeider for å få vår danske kollega Jens Lohman og vår kenyanske kollega Philo Ikonya - nå bosatt som fribyforfatter i Oslo - inn i International PENs styre.

**Nye medlemmer**Forfatteren Mehmet Sukru Bilgic, journalistene Ane Sjøbu, Anne Schäffer, Kjetil Haanes, Hilde Kvalvaag og Hege Holm og forlegger Hans-Ivar Kristiansen ønskes velkommen.